Poppa van Bayeux

Poppa van Bayeux (Franse fonetiese uitspraak: pɔpa d(ə) bɛjø; gebore omstreeks 880 n.C., was ingevolge Deense gebruik (more danico) die vrou van die Wiking veroweraar Rollo. Sy was die moeder van Willem I van Normandië en Geirlaug, en grootmoeder van Richard I (Richard die Vreeslose), Hertog van Normandië, wat die hertogdom van Normandië omskep het in 'n groot feodale gebied van middeleeuse Frankryk. Dudo van Sint-Quentin, in sy panegiriek oor die Normandiese hertoë, beskryf Poppa as die dogter van "Graaf Berengar", wat in 885 of 889 deur Rollo in Bayeux gevange geneem is, kort na die beleg van Parys (885-886). Dit het gelei tot spekulasie dat sy die dogter was van Berengar van Bayeux.

Deskundiges van middeleeuse genealogie verskil oor Poppa se familie. Christian Settipani is van oordeel dat haar ouers Guy de Senlis en Cunegundis (die dogter van Pepyn van Vermandois en suster van Herbert I van Vermandois) was. Volgens Katherine Keats-Rohan was sy die dogter van Berengar van Bayeux en Adelheid (wie se vader Hendrik, Markgraaf van die Franke was) óf Adelheid van Vermandois. Haar genealogie is onseker, en is moontlik later eers opgemaak om haar seun se afkoms te wettig, soos ook die geval is met talle ander genealogiese aansprake deur Dudo. Op grond van haar afsonderlike "more Danico"-status, wat haar van Rollo se Christenvrou Gisela van Frankryk onderskei, is dit onwaarskynlik dat Poppa se familie invloedryke Christelike adellikes was, omdat hulle sou aandring daarop – met geweld indien nodig – op 'n wettige en monogame Christelike huwelik vir hul dogter. Poppa was derhalwe waarskynlik 'n doodgewone vrou wat uit 'n gebied ontvoer is waarmee die Noormanne handelskontakte gehad het. 
'n Standbeeld van Poppa is opgerig by Place de Gaulle in Bayeux.

Verwysings 

Geboortes in die 880's
Sterftes in die 10de eeu